Gedagte vir die dag: Innerlike krag – vriendelikheidFoto: pixabay.com “Alles aan haar spreek van ŉ sterk en edel persoonlikheid. As sy praat, is dit met wysheid; as sy leiding gee, is dit met liefde.” (Spreuke 31:25-26 – AFR83) Jou grootheid word bepaal deur jou vriendelikheid, hoe jy met ander omgaan in die lewe. Vriendelikheid is so ŉ belangrike komponent van ŉ mens se totale lewenswandel. Nie net is jy verantwoordelik vir wat jy sê of doen nie, maar ook die wyse waarop jy dit sê en doen. Jou vriendelikheid het die krag om lewens te verander. Probeer om elke dag na geleenthede te soek waarin jy ŉ verskil in ŉ ander se lewe kan maak, net deur ŉ blote glimlag, kompliment of sagte woord, om ŉ ander se dag op te helder. Elke dag kom ons in aanraking met soveel mense. Wanneer jy mense sien, sien ŉ geleentheid om lief te hê en ŉ verskil te maak. Hierdie mense mag jou dalk nie altyd onthou nie, maar hulle sal vir seker nooit vergeet hoe spesiaal jy hulle laat voel het deur selfs die geringste daad van vriendelikheid nie! Ek het nog altyd sterk daarin geglo dat mense raak hoe jy hulle behandel. Wanneer jy kortaf en neerhalend is teenoor ŉ persoon, sal jy nooit deel hê aan die volle potensiaal van daardie individu nie. Hulle sal geen begeerte hê om uit te blink of om te groei in wat hulle doen nie. Maar wanneer jy in liefde aan daardie persoon leiding gee, daardie persoon opbou en vriendelikheid aan hom of haar openbaar, kan dit ŉ draaipunt in hulle lewens wees. Weer aan hulle die selfvertroue gee wat hulle moontlik iewers langs die pad verloor het en hulle motiveer om die beste te wees wat hulle kan wees. Vriendelikheid bring nie net die mooiste uit in ander nie, maar dit bring die mooiste uit in jouself!